
Hiperaktivitás az érzelmek tükrében

Az ADHD-val kapcsolatos kutatások elsősorban a viselkedészavarokra fektetik a hangsúlyt, az érzelmi zavarokra csupán napjainkban kezdtek felfigyelni.
Az ADHD-val élő gyermekek szignifikánsan rosszabbul teljesítenek azokban a feladatokban, ahol arcokról kell érzelmeket felismerni (Lyon, Yuill,2007), és ahol a kontextus alapján kell felismerni az érzelmeket (Da Fonseca, De Ruelle, Poinso, Santos és Seguier, 2009). Ezekben a kutatásokban azonban a kognitív és affektív funkciókat külön feladatokkal mérték. Ugyanakkor a neurális háló elmélet szerint a kognitív-affektív funkciók egy hálórendszert alkotnak az idegrendszerben, így feltételezhetően interakcióban állnak egymással (Ledoux,1989). Az ADHD-val élő gyermekekre jellemző a veszélytől való félelem hiánya, és ennek következtében a folyamatos izgalomkereső magatartás (Selikowitz,2009). Ezt a személyiségpszichológiában szenzoros élménykereséssel mérhetjük, ami kutatások alapján kapcsolatban áll a hiperaktivitás-figyelemzavarral (Fowler és mtsai,1980).
Kutatásunk újszerűségét adja, hogy a kognitív gátlási és érzelem feldolgozási folyamatokat egy paradigmán belül értelmezi. Így képesek vagyunk az említett interakciók vizsgálatára, hisz ezen rendszerek nem függetlenek egymástól.
Módszer: Vizsgálati személyek csoportját 16 hiperaktív 8-10 éves gyermek képzi, a kontroll csoportot pedig 20 hasonló korú normálisan fejlődő gyermek alkotta. Kutatásunk során az E-prime nevű számítógépes software-t használtuk, melynek alapját a módosított Go/No-Go és Stroop feladatok képzik. A válaszadásra pedig speciális nyomógombok szolgáltak, melyekkel pozitív, negatív illetve semleges szavakra kellett reagálni. Mindezek mellett egy gyerek szenzoros-élménykereső kérdőívet (Russo és mtsai, 1993) is kitöltöttek a vizsgálati személyeink.
Hipotéziseink: A hiperaktív gyermekek rosszabbul teljesítenek a kognitív gátlást mérő feladatokban, érzelmi ingerek esetén is deficit figyelhető meg. Az ADHD-val élők magas szenzoros élménykeresést mutatnak. Feltételezzük, hogy e két vizsgált rendszer kapcsolatban áll egymással. További hipotézisünk, hogy a hiperaktív gyermekek magasabb élménykeresést mutatnak a kontroll csoportnál.
Eredmények: Eredményeink alátámasztották a fentieket. A deficit kifejezetten a zavaró ingerek esetében jelenik meg. Az affektív feldolgozásban is károsodást mutattak a vizsgálati személyek. A hiperaktivitás figyelemzavar személyiségbeli korrelátuma a szenzoros élménykeresés.

